Predkladacia správa

Podľa údajov Svetovej zdravotníckej organizácie (ďalej SZO) zapríčinilo fajčenie v 20. storočí približne 100 miliónov úmrtí. Ak sa trend fajčenia nepodarí zastaviť, počet úmrtí môže vzrásť až na 1 miliardu.  
 Pretože fajčenie s jeho následkami je medzinárodný problém, SZO v spolupráci s členskými krajinami pripravila medzinárodnú odpoveď. Tou je Rámcový dohovor o kontrole tabaku (ďalej “dohovor”), ktorý je prvým svetovým dohovorom v oblasti verejného zdravotníctva. 
Má slúžiť ako medzinárodný právny nástroj na obmedzenie šírenia fajčenia vo svete. Cieľom dohovoru a jeho protokolov je ochrana súčasných a budúcich generácií pred devastujúcimi zdravotnými, spoločenskými, environmentálnymi a hospodárskymi dôsledkami spotreby tabaku a expozície tabakovému dymu prostredníctvom rámca pre opatrenia na kontrolu tabaku, ktoré budú implementovať strany na národnej, regionálnej a medzinárodnej úrovni.
Pristúpenie k dohovoru je proces, ktorý vytvorí zásady globálnej spolupráce medzi partnermi s cieľom zlepšenia verejného zdravia, alebo, ako konštatuje SZO, s cieľom dosiahnutia globálneho verejného prospechu.

Č a s t i  R á m c o v é h o  d o h o v o r u   o  k o n t r o l e  t a b a k u  sú :
PREAMBULA
ČASŤ I: 	ÚVOD
ČASŤ II: 	CIEĽ, HLAVNÉ ZÁSADY A VŠEOBECNÉ POVINNOSTI
ČASŤ III: 	OPATRENIA TÝKAJÚCE SA OBMEDZENIA DOPYTU PO TABAKU
ČASŤ IV:  	OPATRENIA VO VZŤAHU K OBMEDZENIU PONUKY TABAKU
ČASŤ V:  	OCHRANA ŽIVOTNÉHO PROSTREDIA
ČASŤ VI:  	OTÁZKY, KTORÉ SA TÝKAJÚ ZODPOVEDNOSTI
ČASŤ VII:  	VEDECKO-TECHNICKÁ SPOLUPRÁCA A OZNAMOVANIE INFORMÁCIÍ 
ČASŤ VIII:  	INŠTITUCIONÁLNE ZABEZPEČENIE A FINANČNÉ ZDROJE 
ČASŤ IX:  	RIEŠENIE SPOROV
ČASŤ X:  	VÝVOJ DOHOVORU
ČASŤ XI:	ZÁVEREČNÉ USTANOVENIA

Stručný popis jednotlivých častí:

V PREAMBULE sú zosumarizované všetky dôvody prijatia dohovoru. 

ČASŤ I: ÚVOD vymedzuje používanie pojmov, kde napr. ”kontrola tabaku” znamená paletu stratégií na zníženie ponuky, dopytu a poškodenia, ktorých cieľom je zlepšiť zdravie obyvateľstva prostredníctvom vylúčenia spotreby tabakových výrobkov a expozície aktívnemu a pasívnemu fajčeniu. 

V II časti: CIEĽ, HLAVNÉ ZÁSADY A VŠEOBECNÉ POVINNOSTI. V tejto časti sa uvádza cieľ a hlavné zásady. Zdôrazňuje sa nutnosť dostupnosti všestranných informácií o fajčení a jeho dôsledkoch pre každú osobu. Kladie sa dôraz na silný politický záväzok a zodpovednosť za vypracovanie a podporu komplexných viacodvetvových opatrení a koordinovaných odoziev na národnej, regionálnej a medzinárodnej úrovni. 
Vo všeobecných povinnostiach sa poukazuje na to, že každá strana má možnosť podľa svojich možností zriadiť/posilniť a financovať národný koordinačný mechanizmus na kontrolu tabaku. strana má taktiež implementovať účinné zákonodarné, výkonné, správne, resp. iné opatrenia a chrániť politiku kontroly tabaku pred komerčnými a inými špeciálnymi záujmami tabakového priemyslu v súlade s vnútroštátnym právom.
ČASŤ III: OPATRENIA TÝKAJÚCE SA OBMEDZENIA DOPYTU PO TABAKU, vymedzuje implementáciu daňovej, cenovej a obchodnej politiky vo vzťahu k tabakovým výrobkom tak, aby tieto prispievali k zdravotníckym cieľom zameraným na obmedzenie spotreby tabaku. 
Strany sú povinné  v periodických hláseniach oznamovať konferencii strán sadzby dane z tabakových výrobkov a trendy spotreby tabaku. Strany prijmú a budú implementovať účinné necenové zákonodarné, výkonné, administratívne a iné opatrenia, ktoré sa týkajú nasledovných oblastí: ochrana pred pasívnym fajčením; regulovanie a zverejňovanie obsahu a toxických zložiek tabakových výrobkov; balenie, označovanie a varovanie na  tabakových výrobkoch.  
Ostatné články hovoria o potrebe vyslovenia komplexného zákazu (alebo obmedzenia) akejkoľvek reklamy, propagácie a sponzorstva tabaku  v lehote do 5 rokov.  
 V ďalšej časti sa hovorí o vzdelávaní, komunikácii, výcviku a verejnom povedomí  a poukazuje sa na povinnosť prijatia a implementácie účinných zákonodarných, výkonných, administratívnych alebo iných opatrení na podporu verejného povedomia v otázkach kontroly tabaku s využitím všetkých vhodných dostupných komunikačných nástrojov. 
Strany vypracujú komplexné smernice liečby tabakovej závislosti a zanechania fajčenia založené na vedeckých dôkazoch s cieľom širokej diagnostiky, liečenia a realizácie poradenských služieb. Zaručia ich implementáciu do národných zdravotníckych a vzdelávacích programov, plánov a stratégií, s účasťou zdravotníkov, komunitných pracovníkov a sociálnych pracovníkov.  

ČASŤ IV:  OPATRENIA VO VZŤAHU K OBMEDZENIU PONUKY TABAKU
Strana prijme alebo posilní zákonodarstvo proti nezákonnému obchodovaniu s tabakovými výrobkami, vrátane falšovania a pašovania cigariet, zákazu predaja tabakových výrobkov osobám mladším ako osemnásť rokov a bude ich periodicky hlásiť.  

ČASŤ V: OCHRANA ŽIVOTNÉHO PROSTREDIA - hovorí, že strany budú rešpektovať ochranu životného prostredia a zdravia ľudí vo vzťahu k pestovaniu tabaku a výrobe na ich príslušnom území.

ČASŤ VI:  OTÁZKY, KTORÉ SA TÝKAJÚ ZODPOVEDNOSTI podčiarkujú povinnosť výmeny informácií zdravotných účinkoch spotreby tabakových výrobkov a expozície tabakovému dymu. 

ČASŤ VII:VEDECKO-TECHNICKÁ SPOLUPRÁCA A OZNAMOVANIE INFORMÁCIÍ Strany sa zaväzujú, že vypracujú a podporia výskum na národnej úrovni a budú koordinovať výskumné programy na regionálnej a medzinárodnej úrovni a najmä postupne vybudujú národné systémy epidemiologického dohľadu nad spotrebou tabaku a súvisiacich sociálnych, ekonomických a zdravotných indikátorov (zber, analýza a šírenie údajov týkajúcich sa tabakového dohľadu), ale aj postupné vybudovanie a udržiavanie aktualizovanej databázy zákonov a predpisov. Budú podporovať technické a finančné zdroje vo svojich regiónoch, ale aj na pomoc druhým a Sekretariátu. Všetky strany budú predkladať prostredníctvom sekretariátu konferencie strán hlásenia o implementácii tohoto dohovoru, prvé hlásenie do dvoch rokov. 
Spolupráca na poli vedy, techniky a práva a poskytovanie príslušnej expertízy v oblastiach: liečby tabakovej závislosti; pomoci pri zavedení alternatívneho živobytia pri ukončení pestovania tabaku alebo ukončení výroby tabakových výrobkov; zabezpečenia potrebného materiálu, zariadenia, ako aj logistickej podpory pre stratégie, plány a programy kontroly tabaku.

ČASŤ VIII: INŠTITUCIONÁLNE ZABEZPEČENIE A FINANČNÉ ZDROJE zriaďuje konferenciu strán a načrtáva jej povinnosti a činnosť. Prvé zasadnutie konferencie zvolá SZO najneskôr jeden rok po nadobudnutí platnosti dohovoru a zriadi sekretariát. Všetky strany budú poskytovať finančnú podporu vo vzťahu k svojim národným aktivitám zameraným na dosahovanie cieľa dohovoru, v súlade so svojimi národnými plánmi, prioritami a programami.

ČASŤ IX:  RIEŠENIE SPOROV sa zaoberá princípmi vysporiadania sa s prípadnými spormi. 

ČASŤ X:  VÝVOJ DOHOVORU. Voči tomuto dohovoru nie sú prípustné žiadne výhrady ale po dvoch rokoch od dátumu nadobudnutia platnosti vo vzťahu k niektorej zo strán môže táto strana kedykoľvek odstúpiť od dohovoru prostredníctvom písomného oznámenia zaslaného depozitárovi.
 Každá strana dohovoru bude mať jeden hlas. Článok 33 sa venuje problematike budúcich protokolov. Každá strana má právo navrhnúť protokol k dohovoru. 
Tento dohovor bol otvorený pre podpis všetkými členmi Svetovej zdravotníckej organizácie a všetkými štátmi, ktoré nie sú jej členmi ale sú členmi Organizácie Spojených národov, ako aj regionálnymi organizáciami hospodárskej integrácie pri Sídle Svetovej zdravotníckej organizácie v Ženeve, od 16. júna 2003 do 22. júna 2003, a po tomto termíne v sídle Organizácie Spojených národov v New Yorku od 30.júna 2003 do 29.júna 2004.
	Do 24.6.2003 podpísali dohovor: Alžírsko, Bangladéš, Botswana, Brazília, Burundi, Česká republika, KĽDR, Dánsko, Egypt, Fínsko, Francúzsko, Gambia, Ghana, Grécko, Maďarsko, Island, Irán, Izrael, Taliansko, Kuvait, Luxemburg, Malta, Maršalove ostrovy, Mauritius, Mongolsko, Mozambik, Holandsko, Nový Zéland, Nórsko, Palau, Paraguay, Katar, Senegal, Juhoafrická republika, Španielsko, Švédsko, Thajsko, Spojené kráľovstvo, Uruguay a Jemen. Európske spoločenstvo podpísalo dohovor ako regionálna organizácia.
 Dohovor nadobudne platnosť deväťdesiat dní po dátume uloženia štyridsiatej ratifikačnej listiny, listiny o prijatí, schválení, oficiálnom potvrdení a prístupe u depozitára. Vo vzťahu ku každému štátu, ktorý ratifikuje, príjme alebo schváli dohovor po nadobudnutí jeho platnosti nadobudne dohovor platnosť deväťdesiat dní po dátume uloženia jeho ratifikačnej listiny, listiny o prijatí, schválením alebo prístupe. Depozitárom tohto dohovoru a jeho zmien a protokolov a bude generálny tajomník Organizácie Spojených národov.

S cieľom lepšej ochrany ľudského zdravia podnecuje Rámcový dohovor na kontrolu tabaku jednotlivé strany, aby implementovali opatrenia presahujúce tie, ktoré požaduje tento dohovor a jeho protokoly;  nič, čo je uvedené v týchto nástrojoch, nebude brániť stranám ukladať prísnejšie požiadavky v súlade s ich ustanoveniami a v súlade s medzinárodným právom.

Dohovor síce nemá priamy dopad na štátny rozpočet, ale bude si vyžadovať implementáciu daňovej, prípadne cenovej politiky vo vzťahu k tabakovým výrobkom a vytvorenie širokej škály stratégií zameraných predovšetkým na zníženie ponuky a dopytu po tabakových výrobkoch, čoho cieľom je zlepšiť zdravie obyvateľstva. Dohovor taktiež nebude mať negatívny environmentálny vplyv a vplyv na zamestnanosť.

Dohovor má charakter medzinárodnej zmluvy prezidentského charakteru podľa čl. 7 ods. 4 Ústavy SR, ide o zmluvu na ktorej vykonanie je potrebný zákon. Nakoľko neukladá priamo povinnosti, ale zaväzuje zmluvné strany prijať príslušné opatrenia, či upraviť legislatívu, dohovor nie je prednostnou zmluvou.